
   Forfatterens forord
  

  
   Denne boken handler om rettslige krav til skipssikkerhet –
   
    skipssikkerhetsretten
   
   , som er en spesiell del av sjøretten. Det nasjonale og internasjonale rettslige rammeverket for maritime operasjoner er i dag omfattende og fragmentert. Hensikten med denne boken er å gi en helhetlig fremstilling av gjeldende nasjonale og internasjonale skipssikkerhetsregler i et norsk rettslig perspektiv.
  

  
   Jeg vil takke min trofaste venn og samarbeidspartner gjennom mange år, advokat (H) Roald M. Engeness, som har lest og kommet med mange gode innspill til hele boken, og for øvrig vært en viktig støttespiller. Jeg vil også takke professor emeritus Hans Jacob Bull for oppmuntring og støtte i prosjektets oppstartsfase. Videre vil jeg takke Høgskolen på Vestlandet, Institutt for maritime studier, ved instituttleder Johanne Marie Trovåg, samt gode kollegaer, navigatørene Vigleik Storesund, Arne Zahl Røksund, Jone Abotnes og Johnny Nordahl Berentzen for lesning av enkelte kapitler. Jeg vil også takke juristene Linda Bruås og Jon Kristian Spångberg i Sjøfartsdirektoratet for lesing og innspill. Endelig vil jeg takke min redaktør i fagbokforlaget, Marius Guldbranson Nordby, for mange innspill og støtte gjennom hele prosessen.
  

  
   Regelverket er omfattende, også for undertegnede. Feil og mangler er mitt ansvar alene. Jeg er takknemlig for tilbakemeldinger. Fremstillingen er forsøkt holdt oppdatert til 22. desember 2021.
  

  
   En varm takk går som alltid til min tålmodige Kirsti og guttene våre, Filip, William & Simon. Det er naturlig å dedisere boken til min far, kaptein Karl Sverre Simonsen (1939–2006), som lot meg være med på fraktebåter langs norskekysten og rundt omkring i Europa. Dermed var interessen for havet og skipsfart sådd.
  

  
   Haugesund, 22. desember 2021
  

  
   
    Sigmund Simonsen

    «Shipping is perhaps the most international of all the world’s great industries – and one of the most dangerous.»
   

   
    International Maritime Organization (IMO)
    
     
      
       1
      
     
    
   

  

  
   
    
     
      
       1
      
     
     Se:
     
      
       http://www.imo.org/en/OurWork/Safety/Pages/Default.aspx
      
     
     , lastet 22.09.21.
    

   

  

 
  
   
    
    
    Prolog
   

   
    
    
    KNM
    
     Helge Ingstads
    
    forlis i 2018
   

  

  
   Det var syv personer på broen da
   
    Helge Ingstad
   
   stevnet sørover i 17–18 knops fart kl. 03.40 den 8. november 2018. Rundt kl. 03.45 startet vaktskiftet, og ca. kl. 03.55 overtok påtroppende vaktsjef ansvaret for navigeringen av skipet. I tillegg var det på broen en vaktsjef under opplæring, vaktsjefens assistent, vaktsjefens assistent under opplæring, samt et brovaktslag bestående av tre vernepliktige som rullerte på funksjonene som rormann, babord utkikk og styrbord utkikk. Skipssjefen (skipsføreren) var ikke på vakt. Skipet var utstyrt med avanserte navigasjonshjelpemidler, som blant annet besto av fem multifunksjonsdisplay (MFD), der ulike applikasjoner (ECDIS, Radar, Planning og Conning) kunne velges basert på hvilken informasjon navigatørene hadde behov for.
   
    Helge Ingstad
   
   hadde to radarer som var påslått og i bruk. Electronic Chart and Display Information System (ECDIS) ble benyttet, blant annet til å sette ut peilinger i det elektroniske kartet og for å verifisere fartøyets posisjon.
   
    Helge Ingstad
   
   var utrustet med et automatisk identifikasjonssystem (AIS) som på ulykkestidspunktet var satt i passiv modus, noe som gjorde at skipet ikke sendte ut AIS-data til andre.
   
    Helge Ingstad
   
   kunne imidlertid se AIS-data fra andre skip.
   
    
     
      2
     
    
   
   
    Sola
   
   TS var også godt utstyrt og besatt på broen, og kapteinen ble assistert av en los. Alle navigatører var nok godt kjent med sjøveisreglene, deriblant regel 14 om at skip på motsatte kurser skal holde styrbord og passere hverandre babord mot babord.
  

  
   Kl. 03.57 varslet losen på
   
    Sola
   
   TS vakthavende på
   
    Helge Ingstad
   
   om at skipene var på kollisjonskurs. Fedje VTS ba
   
    Helge Ingstad
   
   dreie styrbord få minutter senere.
  

  
   Tross flere personer på bro og tilgang på avanserte navigasjonshjelpemidler klarte verken
   
    Helge Ingstad
   
   eller
   
    Sola
   
   TS å holde klar av hverandre, og skipene kolliderte kl. 04.01.
  

  
   Kollisjonen mellom
   
    Helge Ingstad
   
   og
   
    Sola
   
   TS reiser en rekke rettsspørsmål, som hva forsvarlig navigering og vakthold er, hvilke tekniske krav stilles til skip, hva er sikker drift og hvem har ansvaret. Det er slike rettsspørsmål denne boken handler om.
  

  
   
    
     
      
       2
      
     
     Statens havarikommisjon, del rapport 1, 2019; Forsvarets rapport 2020.

    Introduksjon og oversikt
   

  

  
   
   
   
    1.1
   
   Tema – hvorfor denne boken?
  

  
   Skipsfart og gjennomføring av maritime operasjoner har alltid vært forbundet med fare. For å trygge liv, helse, miljø og materielle verdier er internasjonale og nasjonale skipssikkerhetsregler vedtatt. Regelverket skal sikre at skip bygges, utrustes og drives på en betryggende og forsvarlig måte. Hensikten med boken er å klargjøre gjeldende skipssikkerhetsregler, og gi en helhetlig fremstilling av det rettslige rammeverket for maritime operasjoner,
   
    skipssikkerhetsrett
   
   
    
    
   
   
    en
   
   .
  

  
   Skipssikkerhetsregelverket er sentralt for alle typer maritime operasjoner som involverer skip. Men regelverket er omfattende og fragmentert, og kan oppleves som lite tilgjengelig. Særlig kan forholdet mellom norsk rett og folke­retten (internasjonal rett) by på utfordringer. For å kunne forstå og forholde seg til enkeltregler bør man ha oversikt over – og forståelse for – det helhetlige rammeverket de inngår i. Hvor kommer reglene fra? På hvilken måte henger reglene sammen? Hva er reglenes formål og begrunnelse?
  

  
   Thor Falkanger og Hans Jacob Bull definerer
   
    sjørett
   
   
    
    
   
   som «de rettsregler som kommer til anvendelse i sjøfartsforhold».
   
    
     
      3
     
    
   
   Den definisjonen er vid, og omfatter både privatrettslige og offentligrettslige regler, og følgelig også skipssikkerhetsretten. Skipssikkerhetsretten er dermed en spesiell del av sjøretten, som i hovedsak handler om offentligrettslige krav til skip og drift av skip, samt tilsyn og kontroll med skipssikkerheten. De sentrale skipssikkerhetsreglene fremgår av
   
    lov om skipssikkerhetsrett (skipssikkerhetsloven)
   
   26. februar 2007 nr. 9 med forskrifter, som i stor grad er basert på og gjennomfører maritim folkerett (internasjonale regler) i norsk rett. Hensikten med vedtakelsen av skipssikkerhetsloven var å samle rettsforhold knyttet til skipssikkerhet i én og samme lov, og det har lovgiver stort sett klart, men ikke helt. For eksempel finnes regler om skips sjødyktighet, sjømannskap og navigering og pliktmessig avhold i
   
    lov om sjøfarten (sjøloven)
   
   24. juni 1994 nr. 39, selv om reglene mest naturlig hører hjemme i skipssikkerhetsloven. Sjølovens skipssikkerhetsregler behandles derfor i denne boken.
   
    Lov om stillingsvern mv. for arbeidstakere på skip (skipsarbeidsloven)
   
   21. juni 2013 nr. 102, er nær knyttet til skipssikkerhetsloven, og regler vedrørende skipssikkerheten i skipsarbeidsloven behandles i denne boken. Hav- og farvannsretten inneholder også skipssikkerhetsregler som vi må innom for å få hele bildet.
  

  
   Skipssikkerhetsretten er ikke et nytt rettsområde i norsk rett eller i folkeretten, men kan likevel fremstå som et nytt rettsområde fordi skipssikkerhetsloven er relativt ny, ordet «skipssikkerhetsrett» er nytt, og fordi rettsområdet i liten grad er behandlet tidligere i norsk juridisk litteratur. Et viktig unntak er den omfattende kommentarutgaven til skipssikkerhetsloven av Terje Hernes Pettersen og Hans Jacob Bull fra 2010.
   
    
     
      4
     
    
   
   Bull og Pettersen var henholdsvis utvalgsleder og utvalgsmedlem i Skipssikkerhetslovutvalget. I tillegg finnes utenlandsk litteratur om maritim folkerett.

   Skipssikkerhetsreglene er av stor praktisk betydning for sikker gjennomføring av maritime operasjoner (skipsfart). Slik sett kan skipssikkerhetsretten også kalles for
   
    operasjonell sjørett
   
   .
  

  
   
    1.2
   
   Skipssikkerhetsrettens utviklin
   
   
   g
  

  
   Norske sjørettslige reguleringer fantes så tidlig som i Norsk Lovbok, fjerde bok, forordning av 16. februar 1725. Norge har hatt en egen sjølov siden 1860. Den første moderne sjøloven ble vedtatt i 1893, etter et nordisk lovsamarbeid. I 1903 ble sjødyktighetsloven vedtatt. Den ble endret en rekke ganger som følge av Norges folkerettslige forpliktelser og gjennomføring av nye internasjonale maritime regler i norsk rett, men ble like fullt ansett som gammelmodig ved årtusenskiftet. Forlisene til blant annet
   
    Scandinavian Star
   
   i Skagerrak i 1990 (150 omkomne) og hurtigbåten
   
    Sleipner
   
   utenfor Sveio i 1999 (16 omkomne) bidro også til mer oppmerksomhet omkring norsk skipssikkerhetsrett.
  

  
   I 2003 oppnevnte regjeringen et lovutvalg som skulle se på skipssikkerhetsregelverket (NOU 2005: 14). Utvalget foreslo en ny lov som skulle erstatte sjødyktighetsloven. Den nye skipssikkerhetsloven skulle inneholde sentrale skipssikkerhetsregler, samt forskriftshjemler som skulle gi norske sjøfartsmyndigheter mulighet til å vedta utfyllende regler i forskrifter. Skipssikkerhetsloven ble vedtatt 16. februar 2007 og trådte i kraft 1. juli samme år. Det som den gang het Nærings- og handelsdepartementet, listet opp følgende fire punkter som de viktigste nyvinninger med den nye loven:
  

  
   
    ·
   
   En lovgivning som bidrar til økt sikkerhet og vern om miljøet […]
  

  
   
    ·
   
   Helhetlig og forenklet lovgivning med fokus på det menneskelige element […]
  

  
   
    ·
   
   Et velfungerende og kompetent offentlig tilsyn […]
  

  
   
    ·
   
   Større forpliktelser på rederier […]

   Sjødyktighetsloven fra 1903 la i stor grad opp til at det var skipsføreren (sjøkapteinen) som hadde hovedansvaret for skipets sikkerhet, herunder skipets sjødyktighet, vakthold, navigering og lasting. I noen tilfeller kunne det lede til at skipsføreren kom i en vanskelig skvis med hensyn til rederiets forventninger og krav. Det kunne igjen føre til at skipet ble mangelfullt utrustet og vedlikeholdt, overlastet, utsatt for tidspress, at bemanningen var uforsvarlig lav, eller andre forhold som utsatte skip, mannskap, passasjerer, andre skip og det ytre miljø for en uakseptabel risiko, som i ytterste konsekvens ledet til tragiske forlis.
  

  
   I tråd med maritim folkerett legger skipssikkerhetsloven i dag hovedansvaret på rederiet. Det er for å sikre at rederiet involverer seg i og tar ansvar for skipssikkerheten, siden rederiet har størst interesse i og mulighet (økonomi) til å påse at lovens og forskriftenes krav overhold
   
   
   es. Skipsføreren og andre som har sitt arbeid om bord (sjøfolk), har også omfattende ansvar og plikter etter skipssikkerhetsloven med hensyn til drift, vedlikehold, lasting, navigering, vakthold, arbeidsmiljø, miljøsikkerhet, sikring av skip og lignende. Men rederiet har like fullt det overordnede ansvaret, og skal etablere et system i rederiet og på det enkelte skip, for å kartlegge og kontrollere risiko samt sikre etterlevelse av krav fastsatt i lov, forskrifter eller instrukser – et
   
    sikkerhetsstyringssystem
   
   .
  

  
   Sjøfartsmyndighetene, i første rekke Sjøfartsdirektoratet, fører kontroll og tilsyn med rederier, skip og besetning, sikkerhetsstyringssystemene og maritime operasjoner for øvrig. Ordningen med at sertifisering og tilsyn delvis er delegert til anerkjente klasseselskaper (RO) eller godkjente foretak (GF), er opprettholdt i skipssikkerhetsloven (se bokens punkt 16.1). Skipssikkerhetsloven inneholder også et nyansert forvaltnings- og sanksjonssystem, fra forvaltningstiltak, som pålegg og tilbaketrekking av sertifikater, til overtredelsesgebyr og straff.
  

  
   Skipssikkerhetslovens regler og krav er i lovforarbeidene «beskrevet som nokså brede og generelle funksjonskrav til skipet».

   Basert på skipssikkerhetslovens gruppering av funksjonskrav
   
   
   kan man si at skipssikkerhetsrettens lovbestemte hovedkrav er:
  

  
   
    1.
   
   Rederi og skip skal ha fungerende sikkerhetsstyringssystemer, jf.
   
   
   § 7.
  

  
   
    2.
   
   Skipets konstruksjon, utrustning og teknisk sikkerhet skal være betryggende, jf. §§ 9, 10 og 13.
  

  
   
    3.
   
   Skipets drift og vedlikehold skal være betryggende, især navigering, vakthold, lasting og ballasting, jf. §§ 11, 12, 14 og 15.
  

  
   
    4.
   
   Sjøfolkene om bord skal være tilstrekkelig kvalifisert, herunder oppfylle krav til blant annet alder, tjeneste (erfaring), helsetilstand, utdanning, språk og opplæring for stillingen og arbeidsoppgavene om bord, herunder inneha nødvendige sertifikater, jf. §§ 16–18.
  

  
   
    5.
   
   Arbeidsmiljøet om bord skal være fullt forsvarlig, jf. §§ 21–28.
  

  
   
    6.
   
   Miljøsikkerhet om bord skal være betryggende, jf. §§ 31–36.
  

  
   
    7.
   
   Skip skal være forsvarlig sikret mot terror- og piratangrep og lignende, jf. §§ 39–40.
  

  
   Skipssikkerhetslovens oppbygning er stort sett pedagogisk god, og boken følger i hovedsak denne, men skipssikkerhetsregler i andre lover mv. behandles hvor de naturlig hører hjemme.
  

  
   Kravene i selve lovteksten er – som vi skal se – vage og bredt utformet gjennom bruk av begreper som «betryggende», «forsvarlig» og «ikke til fare». Hva som skal til for at den tekniske sikkerheten om bord er «betryggende» og driften sikkerhetsmessig «forsvarlig» og «ikke til fare», blir dermed helt sentrale rettsspørsmål utover i boken, (se særlig punkt 6.3). Det vil ofte bero på en konkret og skjønnsmessig helhetsvurdering. I mange tilfeller, men ikke alltid, vil regelen og standarden i lovteksten i større eller mindre grad være presisert i forskrifter hjemlet i bestemmelsen, samt internasjonale instrumenter som gjelder som norsk forskrift. Over 100 forskrifter er hjemlet i loven. Forskriftsmessige krav vil inngå i vurderingen av om lovens krav er overholdt. Overtredelse av forskriftskrav kan også i seg selv være pliktbrudd.
  

  
   Det kan spørres om skipssikkerhetsloven er en
   
    ren
   
   fullmaktslov slik at de tekniske og operative kravene i realiteten er angitt i forskriftene, og at bestemmelsene i skipssikkerhetsloven er uten materiell virkning utover å hjemle forskriftene. Om det var tilfellet, kunne man sagt at så lenge alle tekniske og operative krav i forskriftene var tilfredsstilt, var også den tekniske og operative sikkerheten «betryggende» i lovens forstand. Men slik er det ikke. Mange forskrifter har dessuten et mer begrenset virkeområde enn skipssikkerhetsloven, siden mange av forskriftene bare gjelder for visse typer skip. Selv om omfanget av forskrifter er svært stort på dette området sammenlignet med andre rettsområder, fremstår like fullt forskriftsverket som fragmentert. Forskriftene dekker bare utvalgte sider av skipssikkerheten. Skipssikkerhetsloven er på den annen side nær heldekkende. Kravet om å navigere sikkert er for eksempel av fundamental betydning for skipssikkerheten. Forskriftene, herunder sjøveisreglene, angir bare delvis normene for sikker navigering. Skipssikkerhetsloven § 14 dekker på sin side nærsagt alle sider ved det å navigere skip sikkerhet. Derfor er loven viktig. Skipssikkerhetsloven er altså på ingen måte en ren fullmaktslov. Kravene i loven har selvstendig rolle som materielle rettsregler i form av rettslige standarder. Lovens krav er desto mer sentrale dersom lovkravet ikke er presisert i forskrifter, enten fordi forholdet ikke er regulert i forskrift, eller fordi skipet ikke omfattes av forskriften. Overtredelse av
   
    lovens
   
   bestemmelser kan dessuten gi grunnlag for pålegg, tilbaketrekking av sertifikater og tilbakeholdelse i havn samt overtredelsesgebyr eller straffansvar. Det kan også overtredelse av forskriftene.
  

  
   I forarbeidene til skipssikkerhetsloven heter det at loven er ment å være dynamisk og utviklingsdyktig slik at lovens krav «er knyttet til den teknologi og de standarder som til enhver tid må oppfattes som sikrest og best».

   Å bruke de til enhver tid sikreste og beste løsninger er nok heller et mål enn et rettslig krav. Det kan i praksis være stor sikkerhetsmessig forskjell på et nytt høyteknologisk skip og et eldre skip. Rettslig sett er derfor kravet heller at skipet og driften som et
   
    minimum
   
   må forholde seg til de minimumskrav
   
   
   som til enhver tid gjelder, og den teknologi som er påkrevet i henhold til regelverket, og som anses forsvarlig (god nok) sett i forhold til blant annet skipets art og klasse, bruksmåte og fartsområde. På den annen side heves terskelen for hva som er akseptabelt, i tråd med samfunns- og teknologiutviklingen, gjennom stadig flere og strengere tekniske og driftsmessige krav. Kort og godt må skipssikkerheten til enhver tid være forsvarlig og skaderisikoen må ikke være uakseptabel.
  

  
   I
   
    engelsk oversettelse
   
   heter den norske skipssikkerhetsloven «Ship Safety
   
   
   and Security
   
   
   Act». Den oversettelsen skyldes at man i maritim folkerett skiller mellom «Ship Safety» og «Ship Security». «Ship Safety» er det store rettsområdet som knytter seg til skipenes konstruksjon, utrustning, og drift. «Ship Security» knytter seg til sikring av skip og terrorberedskap til sjøs og i havn (jf. skipssikkerhetsloven kapittel 6) og har dermed et avgrenset innhold. Denne sondringen er gjennomført i norsk rett, men på norsk benyttes begrepet «skipssikkerhet» om både «Ship Safety» og «Ship Security», simpelthen fordi det norske språket ikke skiller mellom «safety» og «security». Det vil fremgå av sammenhengen om ordet «skipssikkerhet» sikter til «Ship Safety» eller «Ship Security». I tillegg bruker jeg ordet «sikring» om «security».
  

  
   
   
   
    1.3
   
   Forholdet mellom norsk og internasjonal skipssikkerhetsrett
  

  
   Forholdet mellom norsk og internasjonal rett er helt sentralt og preger sjøretten generelt, og skipssikkerhetsretten spesielt. Det forholdet skal derfor belyses innledningsvis.
  

  
   Kort og upresist kan man si at norsk skipssikkerhetsrett gjelder for norske og utenlandske skip, herunder personer som har sitt arbeid om bord, i Norge, jf. skipssikkerhetsloven §§ 2 og 3, som behandles i kapittel 3. Dette følger av det norske
   
    dualismeprinsippet
   
   
    
    
   
   som gjelder i Norge, og som går ut på at i Norge er det norsk rett som gjelder, og at folkerett
   
   
   en (internasjonal rett
   
   
   ) bare gjelder i Norge i den grad den er gjennomført i norsk rett.

   I Norge må rederiet og besetningen først og fremst forholde seg til det norske regelverket. Dette gjelder tross det tradisjonelle utgangspunktet om at det er flaggstatens lov som gjelder om bord (se nærmere om dette utover i boken, særlig punkt 2.4, 4.2 og 16.9).
  

  
   Det er særlig av denne grunn at denne boken er skrevet på norsk og primært behandler det norske regelverket, tross maritim folkeretts betydelige innflytelse: Den klare hovedregelen er at det er norsk rett som gjelder i Norge og i norske havområder samt på norske skip uansett hvor disse ferdes. Skipssikkerhetsloven med forskrifter er dermed de sentrale rettskildene med hensyn til hvilke krav som stilles til sikkerheten om bord på norske skip og utenlandske skip i norske farvann. Det er videre norske tilsynsmyndigheter som fører tilsyn med og håndhever
   
    det norske regelverket
   
   om bord på norske skip uansett hvor de befinner seg, og på utenlandske skip i havner og farvann hvor Norge har jurisdiksjon (norske farvann).
  

  
   Selv om skipssikkerhetsloven er en særnorsk lov ved at oppbygningen og utformingen av loven er særnorsk, er imidlertid skipssikkerhetsreglene i liten grad særnorske. Norsk skipssikkerhetsrett er nemlig i meget stor grad basert på internasjonal skipssikkerhetsrett, ved at skipssikkerhetsloven springer ut av og gjør maritim folkerett til norsk rett. Maritim folkerett består i første rekke av et titalls internasjonale konvensjoner som er drevet frem av FN organisasjonen
   
    International Maritime Organization (IMO)
   
   
    
    
   
   . Behovet for global regelharmoni begrunnes i den maritime næringens internasjonale karakter, og altså mest mulig lik regulering til sjøs, uavhengig av hvilket lands farvann skipet seiler i, og hvilket flagg skipet fører. De fire grunnpilarene i maritim folkerett er:
  

  
   
    1.
   
   The International Convention for the Safety of Life at Sea (SOLAS
   
   
   )
  

  
   
    2.
   
   The International Convention for the Prevention of Pollution from Ships (MARPOL
   
   
   )
  

  
   
    3.
   
   International Convention on Standards of Training, Certification and Watchkeeping for Seafarers (STCW
   
   
   )
  

  
   
    4.
   
   Maritime Labour Convention (MLC
   
   
   )
  

  
   Videre har EU – særlig de siste tiårene – vært en pådriver innen den maritime «reguleringsbølgen», for å nå målet om regelverksharmoni i Europa og sikre like konkurransevilkår for rederiene og trygge skipssikkerheten i europeiske farvann. Arbeidet i EU bygger i sin tur på IMOs arbeid, fordi EU ser behov for harmoni mellom internasjonale og europeiske regler. Norge er gjennom EØS-avtalen forpliktet til å gjennomføre EU-reglene innenfor rammene av EØS-avtalen. Det betyr at skipssikkerhetsloven med forskrifter også gjennomfører maritime EU-regler i norsk rett. EUs arbeid innen maritim sektor drives i hovedsak fremover av EMSA (European Maritime Safety Agency).
  

  
   Selv om skipssikkerhetsloven er bokens utgangspunkt og røde tråd, behandles implisitt også internasjonal rett, fordi norsk og internasjonal rett er uløselig knyttet til hverandre. Her kommer også det norske
   
    presumpsjonsprinsippet
   
   inn, som går ut på at norsk rett så vidt mulig presumeres (antas) å være og må tolkes i overensstemmelse med folkeretten. EU/EØS-rett har forrang fremfor norsk rett, jf. EØS-loven § 2 hvor det heter at bestemmelser i lov som tjener til å oppfylle Norges forpliktelser etter EØS-avtalen, «i tilfelle konflikt [skal] gå foran andre bestemmelser som regulerer samme forhold». Videre står det gjerne i norske lover og forskrifter at loven gjelder med de begrensninger som følger av folkeretten og Norges folkerettslige forpliktelser. Det norske skipssikkerhetsregelverket må derfor tolkes i lys av og så vidt mulig i samsvar med folkeretten.
  

  
   
   
   
    1.4
   
   Problemstilling og metode
  

  
   De overordnede spørsmålene som besvares i denne boken er:
  

  
   
    1.
   
   Hvilke rettslige krav gjelder med hensyn til skipssikkerhet i norsk rett?
  

  
   
    2.
   
   Hvem har det rettslige ansvaret for at kravene etterleves?
  

  
   
    3.
   
   Hvilke rettslige konsekvenser vil det kunne få dersom kravene ikke overholdes?
  

  
   Dette er tre generelle rettsspørsmål med mange underspørsmål, som skal besvares i tråd med rettsvitenskapelig metode.

     Thor Falkanger og Hans Jacob Bull,
     
      Sjørett
     
     , Oslo 2016, s. 1.
    

   

   
    
     
      
       4
      
     
     Terje Hernes Pettersen og Hans Jacob Bull,
     
      Skipssikkerhetsloven med kommentarer
     
     , Oslo 2010 (925 sider). Se også Terje Hernes Pettersen,
     
      Skipssikkerhetsloven
     
     , i Norsk lovkommentar, sist oppdatert 14.04.21; Viktor Haxthow, revidert av Jan E. Holvik,
     
      Sjølovene
     
     , 27. utgave, Universitetsforlaget, Oslo 2007; Per Aasmundseth,
     
      Sjørett og økonomi
     
     , Skagerrak Forlag, 2015.

     Se for eksempel David Joseph Attard (red.),
     
      The IMLI manual on International Maritime Law, Volume I–III
     
     
      , OUP, Oxford 2016
     
     ; Tiberg, Schelin, Widlund,
     
      Svensk sjörätt
     
     , Jure förlag, Stockholm 2015.

     Ot.prp. nr. 87 (2005–2006) Om lov om skipssikkerhet (skipssikkerhetsloven), s. 7–8.

     Jf. NOU 2005: 14
     
      På rett kjøl
     
     , s. 75. Se nærmere om dette i bokens punkt 6.3.

     Jf. NOU 2005: 14
     
      På rett kjøl
     
     , s. 75.

     Om ulike gjennomføringsmåter, dualismeprinsippet og presumsjonsprinsippet, se Morten Ruud og Geir Ulfstein,
     
      Innføring i folkerett
     
     , Oslo 2018, s. 55–70.

